Pia Christmas-Møller (KF), 2000-11-17:
I Det Konservative Folkeparti fandt vi det godt og rigtigt, da den tidligere sundhedsminister i sin tid oprettede Evalueringscenter for Sygehuse som et uafhængigt center.
Der var og er behov for en helt uafhængig institution, der giver sin vurdering af, hvordan det offentlige sygehusvæsen fungerer.
Derfor er vi heller ikke glade for den sammenlægning, man under de nu overståede finanslovforhandlinger er blevet enig om.
Det kan undre, at man nedlægger et absolut velfungerende center og lægger det ind under Sundhedsstyrelsen.
En Sundhedsstyrelse, der i dag nærmest er usynlig, og som virker meget lidt udfarende.
Vi kan derfor frygte, at den evaluering, der i fremtiden vil finde sted, bliver mindre kritisk, da Sundhedsstyrelsen jo selv er en del af det system, der skal vurderes, i og med at Sundhedsstyrelsen vel er, eller i hvert fald burde være dem, der kommer med faglige råd til de politiske systemer.
Hvis disse faglige råd ikke er gode nok, går det jo ud over behandlingen på vore sygehuse.
På den måde kan man indirekte ende med at evaluere sig selv.
Det synes vi er et problem.
Men evalueringscentret skal altså sammen med Institut for Medicinsk Teknologivurdering udgøre en enhed i Sundhedsstyrelsen.
Finanslovens forligsparter mener, at man ved en sammenlægning kan opnå en synergieffekt.
Det kan man muligvis også, selv om vi nok synes, det er to vidt forskellige ting, man beskæftiger sig med, når man laver MTV, og når man evaluerer allerede eksisterende forhold på sygehusene.
Så vil man nedlægge Forebyggelsespolitisk Råd, Tobaksskaderådet og Alkoholpolitisk Kontaktudvalg og erstatte dem af et nyt uafhængigt Råd for Folkesundhed.
Også dette er vi meget betænkelige ved.
Vi erkender gerne, at Forebyggelsespolitisk Råd måske ikke er det mest slagkraftige organ, der findes.
Vi kendte faktisk ikke til deres eksistens og er da lidt kede af, at de ikke har været mere aktive i deres rådgivning og i den offentlige debat.
Der er jo netop i disse tider en erkendelse af, at forebyggelse er nødvendig og fornuftig, og politisk er der vilje som aldrig før til at sætte foranstaltninger i gang.
Så vi vil ikke begræde deres nedlæggelse.
Det samme gælder Alkoholpolitisk Kontaktudvalg, der er besat med ildsjæle, der interesserer sig for området, og som kan se tingene i perspektiv.
Vi synes, det er fint, at de har deres eget budget, for det er vor klare fornemmelse, at de har fingeren på pulsen og ved, hvor behovene er.
Vi er derfor bange for, at området bliver nedprioriteret ved denne sammenlægning.
Vi kan også forstå, at det nye råd hovedsagelig vil bestå af eksperter.
Det er også uheldigt.
Så får vi jo netop ikke ildsjælene med og dem, som oplever resultatet af en manglende indsats.
Vi vil derfor opfordre til, at man inddrager brugergrupper, det kunne være DSI, for derigennem at få den dimension med.
I Det Konservative Folkeparti kan vi altså ikke støtte lovforslaget.
Men vi håber da af hele vores hjerte, at det kommer til at fungere, fordi forebyggelsesområdet er så vitalt.
Vi vil følge arbejdet i det nye center.
Centerdannelse er jo blevet et mantra inden for sundhedsvæsenet, og vi håber oprigtigt, at det bliver et dynamisk udfarende center, for det har området fortjent.